TARYBOS SPRENDIMAS
2009 m. balandžio 27 d.
dėl perviršinio deficito Ispanijoje
(2009/417/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Ispanijos pateiktas pastabas,
kadangi:
(1)
Pagal Sutarties 104 straipsnį valstybės narės turi vengti perviršinio valdžios sektoriaus deficito.
(2)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas.
(3)
Pagal 104 straipsnyje numatytą perviršinio deficito procedūrą (PDP), kuri paaiškinta 1997 m. liepos 7 d. Tarybos reglamente (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1) (kuris yra Stabilumo ir augimo pakto sudėtinė dalis), pateikiamas sprendimas dėl perviršinio deficito. Prie Sutarties pridėtame Protokole dėl perviršinio deficito procedūros nustatomos papildomos nuostatos, susijusios su PDP įgyvendinimu. Tarybos reglamentu (EB) Nr. 3605/93 (2) nustatomos išsamios taisyklės ir apibrėžtys, susijusios su minėto protokolo nuostatų taikymu.
(4)
2005 m. Stabilumo ir augimo pakto reforma buvo siekiama sustiprinti jo efektyvumą ir ekonominius pagrindus bei užtikrinti valstybės finansų ilgalaikį tvarumą. Ja buvo siekiama užtikrinti, kad visuose PDP etapuose būtų visų pirma visiškai atsižvelgta į ekonomikos ir biudžeto aplinkybes. Taip Stabilumo ir augimo pakte numatyta struktūra, kuria palaikoma Vyriausybės politika, skirta greitai grįžti prie tvirtos biudžeto būklės, atsižvelgiant į ekonominę situaciją.
(5)
Sutarties 104 straipsnio 5 dalyje reikalaujama, kad Komisija pateiktų Tarybai nuomonę, jeigu Komisija mano, kad valstybėje narėje yra susidaręs arba gali susidaryti perviršinis deficitas. Atsižvelgusi į savo pranešimą pagal 104 straipsnio 3 dalį ir į Ekonomikos ir finansų komiteto nuomonę pagal 104 straipsnio 4 dalį, Komisija padarė išvadą, kad Ispanijoje susidarė perviršinis deficitas. Todėl 2009 m. kovo 24 d. Komisija tokią nuomonę dėl Ispanijos pateikė Tarybai (3).
(6)
Sutarties 104 straipsnio 6 dalyje teigiama, kad Taryba, prieš priimdama sprendimą, ar yra susidaręs perviršinis deficitas, turėtų apsvarstyti ir nuodugniai įvertinti visas pastabas, kurias atitinkama valstybė narė pageidauja pateikti. Ispanijos atveju, atlikus bendrą įvertinimą, padarytos tokios išvados.
(7)
Pagal 2009 m. sausio mėn. atnaujintą stabilumo programą Ispanijos valdžios sektoriaus deficitas 2008 m. turėjo pasiekti 3,4 % BVP ir viršyti 3 % BVP pamatinę vertę. Deficitas buvo artimas 3 % BVP pamatinei vertei, bet pamatinės vertės viršijimas negali būti laikomas išimtiniu, kaip apibrėžta Sutartyje bei Stabilumo ir augimo pakte, nes realusis BVP augimas Ispanijoje 2008 m. turėjo pasiekti 1,2 % BVP, palyginti su 3,7 % 2007 m., o gamybos apimties atotrūkis turėjo išlikti teigiamas. Be to, pamatinės vertės viršijimas negali būti laikomas laikinu.
(8)
Pagal 2009 m. sausio mėn. Komisijos tarnybų tarpinę prognozę valdžios sektoriaus nominalusis deficitas 2009 m. padidės iki 6,2 % BVP, įskaitant deficitą didinančias vienkartines priemones, kurių vertė viršija 0,5 % BVP. Prognozė buvo paremta numatomu BVP sumažėjimu 2 % bei atsargiu 2009 m. Biudžeto įstatymo ir 2008 m. lapkričio 27 d. Ispanijos valdžios institucijų paskelbto fiskalinių priemonių paketo įvertinimu. Remiantis įprasta prielaida, kad politika nesikeis, 2010 m. numatomas 5,7 % BVP deficitas. Todėl Sutartyje nustatytas deficito kriterijus nėra įvykdytas.
(9)
Bendroji valdžios sektoriaus skola išlieka gerokai mažesnė negu 60 % BVP pamatinė vertė ir 2008 m. sudarė 39,5 % BVP pagal 2009 m. sausio mėn. stabilumo programą. Tačiau pagal 2009 m. sausio mėn. Komisijos tarnybų tarpinę prognozę valdžios sektoriaus skolos ir BVP santykis turėtų gerokai padidėti ir 2010 m. būti 53 %.
(10)
Pagal Reglamento (EB) Nr. 1467/97 2 straipsnio 4 dalį vykdant veiksmus, lemiančius Tarybos sprendimą dėl perviršinio deficito pagal 104 straipsnio 6 dalį, į svarbius veiksnius galima atsižvelgti tik tuomet, jeigu visapusiškai laikomasi dvigubos sąlygos - kad deficitas išlieka artimas pamatinei vertei ir pamatinės vertės perviršis yra laikinas. Ispanijos atveju ši dviguba sąlyga nėra tenkinama. Todėl vykdant veiksmus, lemiančius šį sprendimą, į svarbius veiksnius neatsižvelgiama,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą nustatyta, kad Ispanijoje yra perviršinis deficitas.
2 straipsnis
Šis sprendimas yra skirtas Ispanijos Karalystei.
Priimta Liuksemburge, 2009 m. balandžio 27 d.